Tageldunt iqaṛeḥ-itt lḥal mliḥ, yeddawar deg uqqaru-is ad tṛuḥ ad tẓar tawkilt. Mi dyeɣli yiḍ, terkeb yiwet n tkarrust lah lah, teqqen ɣer yiwen n uxerfi d ameqqeran, yessen tizniqin merra ansa ara asent-ikcem ansa ara asent-iffeɣ. Tawkilt tḥemmel aṭas tageldunt, mi tewweḍ ɣur-s, - Tenna-as tewkilt i tgeldunt: « A yelli, ayen ikem-id-iceqan, ayen ɣef wacu i d-tussiḍ ẓṛiɣ-t, ulac uɣilif, wer ttagad, ma yella tuɣeḍ awal-iw ad txedmeḍ ayen ara am-idinniɣ, ulac acu ara akem-iḍurren. Ẓṛiɣ a taɛzizt-iw fehmeɣ-kem-id, ad taɣeḍ baba-m maci d ayen ara yeqbel leɛqel, d tiddarwect waya-agi, maca blama teṛẓiḍ awal-is, ad tṛuḥeḍ ɣur-s ad as-tinniḍ sɛiɣ ccerṭ, ilaq ad id-xiḍeḍ taqendurt i yeggan am tegnawt; d lmuḥal ad yizmir ad am-tt-id-yexdem, s leḥmala s sseɛaya, d lmuḥal. »